Diari Oficial de la Generalitat Valenciana


Sumari del DOGV 7242, del 27-03-2014 (2014/2562)

ORDE 5/2014, de 20 de març, de la Conselleria d'Hisenda i Administració Pública, per la qual s'aproven els models de declaració-autoliquidació i de pagaments fraccionats de l'impost sobre els depòsits en entitats de crèdit.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/03/20/5/dof/vci/html**

### Dades del document

Número de DOGV
:   7242

Data del DOGV
:   27-03-2014

Secció del DOGV
:   I. DISPOSICIONS GENERALS

Número del document
:   2014/2562


Data del document
:   20-03-2014

Organisme emissor
:   Conselleria d'Hisenda i Administració Pública

Tipus de document
:   Ordre

Descriptors 

:   * Conselleria d'Hisenda i Administració Pública
    * formalitat administrativa
    * depòsit bancari
    * impost local
    * legislació

ORDE 5/2014, de 20 de març, de la Conselleria d'Hisenda i Administració Pública, per la qual s'aproven els models de declaració-autoliquidació i de pagaments fraccionats de l'impost sobre els depòsits en entitats de crèdit. [2014/2562]  
Preàmbul  
  
L'article 161 de la Llei 5/2013, de 23 de desembre, de Mesures Fiscals, de Gestió Administrativa i Financera, i d'Organització de la Generalitat, crea l'impost sobre els depòsits en entitats de crèdit, que es configura com un impost propi de la Comunitat valenciana, de caràcter directe, que grava els depòsits constituïts en les entitats de crèdit.  
  
L'apartat 10 de l'esmentat article 161 de la Llei 5/2013 establix l'obligació dels contribuents de determinar i ingressar el deute tributari de l'impost per mitjà de declaració-autoliquidació, que s'haurà de presentar en els 20 primers dies naturals del mes de juliol de l'any següent al del període impositiu, i ha de dur adjunta, segons la lletra b del mencionat apartat 10, una única certificació comprensiva del saldo final de cada trimestre natural del període impositiu corresponent a la partida 4, Depòsits de la clientela, del passiu del balanç reservat de les entitats de crèdit, inclosos en els estats financers individuals, en la part en què els depòsits provinguen de captacions realitzades per la seu central o oficines, situades a la Comunitat Valenciana. La mencionada certificació haurà d'estar desglossada per trimestres naturals i per oficines i seus centrals radicades en l'àmbit d'aplicació de l'impost. El mateix apartat 10, en la lletra c, establix que els contribuents de l'impost estan obligats, excepte determinades excepcions, a realitzar pagaments fraccionats en concepte de pagaments a compte, en els primers 20 dies naturals dels mesos d'abril, octubre i desembre de cada any natural.  
  
Finalment, la lletra d de l'apartat 10 de l'esmentat article 161 de la Llei 5/2013 establix que per orde de la conselleria competent en matèria d'hisenda s'establiran el lloc i forma de presentació de la declaració-liquidació i dels pagaments fraccionats, i en la mencionada orde es podrà establir la substitució de la certificació prevista en la lletra b de l'apartat 10 per l'ompliment d'un annex a la declaració-liquidació.  
  
En virtut d'això, de conformitat amb la normativa anteriorment mencionada i amb les facultats conferides per l'article 5 del Decret 19/2012, de 7 de desembre, del president de la Generalitat, pel qual es determina les conselleries en què s'organitza l'Administració de la Generalitat, per l'article 1 del Decret 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, i per l'article 28 de la Llei 5/1983, de 30 de desembre, del Consell, a proposta de la Direcció General de Tributs i Joc, i amb els tràmits previs establits en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, així com l'informe de l'Advocacia General de la Generalitat, i conforme amb el Consell Jurídic Consultiu de la Comunitat Valenciana  
  
  
ORDENE  
  
Article 1. Aprovació del model 648 «Declaració-autoliquidació de l'impost sobre els depòsits en entitats de crèdit»  
1. S'aprova el model 648 «Declaració-autoliquidació de l'impost sobre els depòsits en entitats de crèdit», amb el contingut de l'annex I d'esta orde.  
2. Este model consta de dos parts: a) Declaració-autoliquidació, i b) Annex de «Saldo final de cada trimestre natural del període impositiu corresponents a la partida 4, Depòsits de la clientela, del passiu del balanç reservat de les entitats de crèdit, inclosos en els estats financers individuals, en la part en què els depòsits provinguen de captacions realitzades per la seu central o oficines, situades a la Comunitat Valenciana», que haurà de figurar desglossat per trimestres naturals i per oficines i seus centrals radicades en l'àmbit d'aplicació de l'impost.  
3. La declaració-autoliquidació a què es referix la lletra a) de l'apartat 2 constarà de tres exemplars:  
a) Exemplar per a l'Administració  
b) Exemplar per l'interessat.  
c) Exemplar per a l'entitat col·laboradora.  
4. L'annex a què es referix la lletra b de l'apartat 2 constarà de dos exemplars:  
a) Exemplar per a l'Administració.  
b) Exemplar per l'interessat.  
  
Article 2. Aprovació del model 649 «Pagaments fraccionats de l'impost sobre els depòsits en entitats de crèdit», amb el contingut de l'annex II d'esta orde.  
1. S'aprova el model 649 «Pagaments fraccionats de l'impost sobre els depòsits en entitats de crèdit», amb el contingut de l'annex II d'esta orde.  
2. Este model consta de tres exemplars:  
a) Exemplar per a l'Administració  
b) Exemplar per l'interessat.  
c) Exemplar per a l'entitat col·laboradora.  
  
Article 3. Terminis, forma i lloc de presentació  
1. Els contribuents de l'impost estan obligats:  
a) A efectuar pagaments fraccionats, en concepte de pagaments a compte, per mitjà del model 649, en els 20 primers dies naturals dels mesos d'abril, octubre i desembre de cada any natural.  
b) A presentar la declaració-autoliquidació de l'impost i el seu annex, i a ingressar l'import de la quota diferencial, per mitjà del model 648, en els 20 primers dies naturals del mes de juliol de l'any següent al del període impositiu.  
2. Els contribuents no estaran obligats a efectuar pagaments fraccionats quan estiguen exempts de l'impost o quan la quota líquida en el període impositiu precedent, determinada de conformitat amb el que disposa l'apartat 7 de l'article 161 de la Llei 5/2013, de 23 de desembre, de Mesures Fiscals, de Gestió Administrativa i Financera, i d'Organització de la Generalitat, haja sigut igual a zero. Esta última excepció es produirà també en el primer període impositiu, quan resulte igual a zero la quota líquida que haguera correspost al període anterior per aplicació de l'apartat 7 mencionat.  
3. Els contribuents no estaran obligats a presentar declaració-autoliquidació quan estiguen exempts de l'impost.  
4. La presentació dels models 648 i 649 a què es referix l'apartat 1 d'este article s'efectuarà obligatòriament per via telemàtica, d'acord amb el que preveu l'Orde de 21 de novembre de 2003, de la Conselleria d'Economia, Hisenda i Ocupació, per la qual s'establixen les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals competix a la Generalitat.  
5. El pagament del tribut podrà efectuar-se de manera telemàtica o per mitjà d'ingrés en qualsevol de les entitats col·laboradores en la recaptació dels tributs de la hisenda de la Generalitat.  
En el cas que l'interessat haja optat pel pagament presencial, per a la presentació telemàtica del document haurà de consignar el número de referència complet (NRC) de l'ingrés proporcionat per l'entitat col·laboradora, i el lliurament del pagament quedarà condicionat a la ulterior verificació de l'ingrés del deute.  
La transmissió telemàtica haurà de realitzar-se en la mateixa data en què tinga lloc l'ingrés resultant d'este. No obstant això, en el cas que hi haja dificultats tècniques que impedisquen efectuar la transmissió telemàtica de la declaració en la mateixa data de l'ingrés, podrà realitzar-se la transmissió telemàtica fins al quart dia natural següent al de l'ingrés. Això no suposarà, en cap cas, que queden alterats els terminis de declaració i ingrés previstos en l'apartat 1 d'este article.  
  
6. Quan es tracte de declaracions-autoliquidacions el resultat de les quals siga una quantitat a tornar, estes es consideraran com a sol·licituds de devolució, i en estos casos s'haurà de fer constar l'identificador únic (IBAN) del compte del declarant titular d'este on haja de realitzar-se la transferència.  
En el cas que el contribuent no tinga compte obert en entitat de crèdit o concórrega alguna altra circumstància que ho justifique, es farà constar este aspecte adjuntant a la declaració un escrit dirigit al director general competent en matèria de tributs, el qual, a la vista d'este i amb les comprovacions pertinents prèvies, podrà ordenar la realització de la devolució que siga procedent per mitjà de l'emissió de xec nominatiu.  
  
  
Disposició transitòria  
  
Única  
Declaracions corresponents als anys 2014 i 2015.  
1. Les autoliquidacions i els pagaments fraccionats corresponents als anys 2014 i 2015 hauran de confeccionar-se, obligatòriament, per mitjà de l'aplicació KZW@ bvkxnx a disposició en el Portal tributari de la Generalitat a través de la pàgina web: ?www.gva.es?.  
2. Una vegada efectuat, si és el cas, el seu ingrés en qualsevol de les entitats col·laboradores en la recaptació dels tributs de la hisenda de la Generalitat, les declaracions hauran de presentar-se en el Registre de les direccions territorials d'Hisenda i Administració Pública, sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan s'habiliten les accions de presentació i pagament telemàtic dels models objecte d'esta orde, d'acord amb l'apartat dos de l'article primer de la mencionada Orde de 21 de novembre de 2003, de la Conselleria d'Economia, Hisenda i Ocupació, els contribuents podran efectuar el seu ingrés i presentació d'acord amb el que preveu els apartats 4 i 5 de l'article 3 d'esta orde.  
Quan es tracte de declaracions-autoliquidacions el resultat de les quals siga una quantitat a tornar, estes es consideraran com a sol·licituds de devolució, i en estos casos s'haurà de fer constar l'identificador únic (IBAN) del compte del declarant titular d'este on haja de realitzar-se la transferència.  
  
Disposicions finals  
  
Primera. Habilitació  
Es faculta la direcció general competent en matèria de tributs perquè dicte les instruccions que resulten necessàries per a l'execució d'esta orde.  
  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 20 de març de 2014   
  
El conseller d'Hisenda i Administració Pública,   
JUAN CARLOS MORAGUES FERRER


Còpia Permalink ELI